[**ПРИЛОШКЕ ОДРЕДБЕ**](http://zoranmarkovic61.blogspot.com/2014/02/blog-post_24.html)

Прилошке одредбе су глаголске допуне којом се исказује време, место, начин, количина, узрок или циљ вршења радње исказане предикатом. Припадају групи зависних реченичних чланова.

У служби прилошких одредби најчешће су прилози и именице у неком падежу са предлогом или без њих.

Подела прилошких одредби

Прилошке одредбе се деле на:

☼ прилошка одредба за време,

☼ прилошка одредба за место,

☼ прилошка одредба за начин,

☼ прилошка одредба за количину,

☼ прилошка одредба за узрок,

☼ прилошка одредба за циљ,

☼ прилошка одредба за друштво.

Прилошка одредба за време одређује време вршења глаголске радње и добија се на питање КАДА?

Прилози и менице са предлозима који се користе у реченицама за грађење прилошке одредбе за време: јуче, данас, сутра, никад, ноћу, увече, јутрос, недавно, зимус, дању, после часа, пре подне, ускоро, на пролеће, у јесен, недељом, преко дана...

Прилошка одредба за место одређује место вршења глаголске радње и добија се на питања: ГДЕ? КУДА? ОДАКЛЕ? ДОКЛЕ?

Прилози и менице са предлозима који се користе у реченицама за грађење прилошке одредбе за место: тамо, овде, доле, близу, далеко, напред, преко пута, из града, иза куће, под столом, на столу, у граду, испред аута, према југу, од села, до мора, улицом, пољем, у Сарајеву, у Русији..

Прилошка одредба за начин одређује начин вршења глаголске радње и добија се на питање КАКО?

Прилози и менице са предлозима који се користе у реченицама за грађење прилошке одредбе за начин: брзо, добро, слабо, заједно, весело, тихо, с љубављу, без страха, без напора, с нестрпљењем, жустрим речима, наједном, изненада...

Прилошка одредба за количину или меру одређује количину, меру онога што значи глаголска радња и добија се на питање КОЛИКО?

Прилози и менице са предлозима који се користе у реченицама за грађење прилошке одредбе за количину и меру: много, мало, превише, доста, нимало, седам сати, пет тона, двадесет метара, сто векова, десет дана...

Прилошке одредбе за узрок и циљ одређују узрок, односно циљ вршења глаголске радње и добијају се се на питања ЗАШТО? ЗБОГ ЧЕГА? РАДИ ЧЕГА?

Прилози и менице са предлозима који се користе у реченицама за грађење прилошке одредбе за узрок и циљ: зато, због сестре, због болести, од страха, од узбуђења, ради успеха, због знања...

Прилошка одредба за друштво одређује друштво с којим се врши глаголска радње и добија се на питање С КИМ?

Прилози и менице са предлозима који се користе у реченицама за грађење прилошке одредбе за друштво: са сестром, са друговима...

 Примери...

*Прилошка одредба за време*

Јуче сам био у Чачку.

Данас имам тест из математике.

Дођи код мене сутра увече.

Отишао је у град после школе.

Зимус је било хладно.

Не спавам преко дана.

*Прилошка одредба за место*

Заустави се близу куће.

Моја тетка живи у Канади.

Иза наше куће је базен.

Стао је испред аута.

Мачка шета улицом.

Ласте лете према југу.

Био сам на мору прошлог лета.

*Прилошка одредба за начин*

Отишао је брзо својој кући.

Све радимо заједно.

Поклонио сам ти књигу с љубављу.

Путуј тамо без страха.

Очекујем те с нестрпљењем.

Обратио ми се жустрим речима.

Све сам ти лепо објаснио.

*Прилошка одредба за количину*

Урадио је за мене много.

Ово је било превише.

Маји се нимало не свиђам.

Путовао сам седам сати,

Купио је пет килограма банана.

Бићу на мору десет дана.

*Прилошка одредба за узрок, циљ*

Маја је плакала због сестре.

Није дошао у школу због болести.

Укочио се од страха,

*Прилошка одредба за циљ*

Све ћу учинити ради успеха.

Идем у школу ради стицања знања.

Идем на тренинге ради самог себе.

*Прилошка одредба за друштво*

Маја шета са сестром.

Идем на море са друговима.

Маја плеше са Мирком.